రుణ దాతలు గడువిచ్చారు..
- సెప్టెంబరు నాటికి చెల్లింపులు చేస్తాం
- డిసెంబర్‌ కల్లా అన్ని ప్రక్రియలు పూర్తి
- పరిశ్రమపై పన్నులు తగ్గించాలి : ఆర్‌కామ్‌ చైర్మెన్‌ అనిల్‌ అంబానీ
ముంబయి: రుణ భారంలో కొట్టుమిట్టాడుతున్న రిలయన్స్‌ కమ్యూనికేషన్స్‌ లిమిటెడ్‌ (ఆర్‌కామ్‌) నిధుల సమీకరణ కోసం వైర్‌లెస్‌, టవర్ల వ్యాపారాన్ని కొంత మేర విక్రయించనున్నట్లు వెల్లడించింది. సెప్టెంబర్‌ 2017 కల్లా దీన్ని పూర్తి చేయడం ద్వారా రుణదాతలకు చెల్లింపులు చేయనున్నట్లు హామీ ఇచ్చింది. శుక్రవారం ఆర్‌కమ్‌ చైర్మెన్‌ అనిల్‌ అంబానీ మీడియాతో మాట్లాడుతూ తమ ప్రణాళికల రుణ చెల్లింపు ప్రతిపాదనలకు ప్రధాన రుణదాతలు అంగీకరించారని ఆయన తెలిపారు. డిసెంబర్‌ ముగింపు నాటికి మొత్తం ప్రక్రియ పూర్తి చేస్తామన్నారు. చెల్లింపులకు ఈ ఏడాది చివరి వరకు రుణదాతలు తమకు గడువు ఇచ్చారని తెలిపారు. సెప్టెంబర్‌ ముగింపు నాటికి వైర్‌లెస్‌ కంపెనీ ఎయిర్‌కమ్‌ ఒప్పందం, బ్రూక్‌ఫీల్డ్‌తో టవర్ల లావాదేవీలు ఒక కొలిక్కి వస్తాయని అనీల్‌ విశ్వాసం వ్యక్తం చేశారు. దీంతో రుణ భాగం దాదాపు 60 శాతం మేరకు తగ్గనుం దన్నారు. ప్రస్తుతం రూ.45,000 కోట్ల అప్పులున్నట్లు ఆయన అంగీ కరించారు. క్రెడిట్‌ రేటింగ్‌ ఎజెన్సీలు ఆర్‌కమ్‌ పరపతికి కోత పెట్టడం తమను బాగా నిరాశపర్చిందన్నారు. అయితే త్వరలోనే తమ తిరిగి పరపతిని పెంచుకుంటామని విశ్వాసం వ్యక్తం చేశారు.
40వేల ఉద్యోగాలు గాల్లోకి..టెలికం రంగంలో ప్రస్తుతం నెలకొన్న తీవ్ర ఒత్తి డి వల్ల ఈ ఏడాదిలో 30,000 నుంచి 40,000 ఉద్యోగాలు ఊడొచ్చని ఆర్‌కమ్‌ సీఎఫ్‌వో పునీత్‌ గార్గ్‌ ఆవేదన వ్యక్తం చేశారు. గతేడాదిలో భారత టెల్కోలు 10,000 మందిని తొలగించాయని వెల్లడించారు. కొత్తగా మరో 40వేల వరకు కొలువులు కొండెక్కొ చ్చని అన్నారు. పన్నులతో టెలికాం రంగం తీవ్రభా రాన్ని భరించాల్సి వస్తుందని గార్గ్‌ ఆందోళన వ్యక్తం చేశారు. అధిక పన్నుల వల్ల ఈ రంగ రుణాలు రూ. 2.8లక్షల కోట్లకు చేరాయన్నారు. ప్రస్తుతమున్న పన్ను రేట్లను జీఎస్‌టీతో మరింత పెంచుతాయని ఆయన తీవ్ర ఆందోళన వ్యక్తం చేశారు. ఈ నేపథ్యంలో ప్రభుత్వం టెలికాం రంగానికి మూడేళ్ల పన్ను మినహాయింపులను అందించాలని ఆయన విజ్ఞప్తి చేశారు. డేటా రేట్లు కూడా భారీగా దిగిరావడంతో రెవెన్యూలు కోల్పోతున్నామన్నారు.
మీ స్నేహితులకు రికమెండ్ చెయ్యండి